Diari Oficial de la Generalitat Valenciana


Sumari del DOGV 6468, del 25-02-2011 (2011/2186)

ORDE 4/2011, de 16 de febrer, de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions per a repoblació d'explotacions en cas de buidatge sanitari en el marc de programes nacionals de lluita, control o eradicació de la tuberculosi bovina, brucel·losi bovina, brucel·losi ovina i caprina, llengua blava i encefalopaties espongiformes transmissibles a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6468

Data del DOGV
:   25-02-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2186


Data del document
:   16-02-2011

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ramat
    * sacrifici d'animals
    * legislació
    * suport econòmic
    * malaltia animal

ORDE 4/2011, de 16 de febrer, de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions per a repoblació d'explotacions en cas de buidatge sanitari en el marc de programes nacionals de lluita, control o eradicació de la tuberculosi bovina, brucel·losi bovina, brucel·losi ovina i caprina, llengua blava i encefalopaties espongiformes transmissibles a la Comunitat Valenciana. [2011/2186]  
Amb la publicació del Reial Decret 864/2010, de 2 de juliol de 2010, pel qual s'establixen les bases reguladores per a la concessió de les subvencions per a repoblació d'explotacions en cas de buidatge sanitari en el marc de programes nacionals de lluita, control o eradicació de la tuberculosi bovina, brucel·losi bovina, brucel·losi ovina i caprina, llengua blava i encefalopaties espongiformes transmissibles, s'establix un sistema d'ajuda a la repoblació d'explotacions que hagen patit un buit sanitari conseqüència de certes actuacions oficials en matèria de sanitat animal.  
En esta norma s'establix la gestió descentralitzada de les ajudes, i correspon a les comunitats autònomes la seua instrucció, resolució i pagament, la qual cosa fa necessari l'establiment de la via legal per a realitzar estes tramitacions per mitjà de la publicació d'una orde de la Conselleria d'Agricultura.   
Esta orde es dicta de conformitat amb allò que es disposa en la Llei 38/2003, de 17 de novembre, General de Subvencions, i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i també allò que s'establix en el text refós de la Llei d'Hisenda Pública de la Generalitat Valenciana.  
Estes ajudes s'ajusten a allò que es disposa en els articles 10.2 i concordants del Reglament (CE) 1857/2007, de 15 de desembre de 2006, de la Comissió, sobre l'aplicació dels articles 87 i 88 del Tractat a les ajudes a xicotetes i mitjanes empreses dedicades a la producció de productes agrícoles, i pel qual es modifica el Reglament (CE) número 70/2001 (DOUE L358, de 16 de desembre de 2006), i en les directrius comunitàries sobre ajudes estatals al sector agrari i forestal 2007-2013 (DUE C 319, de 27 de desembre de 2006), havent sigut comunicada a la Comissió Europea i registrada com ajuda XA 122/10.  
Per a l'elaboració d'esta disposició, la Direcció General d'Economia de la Conselleria d'Economia, Hisenda i Ocupació, l'Advocacia de la Generalitat i la Intervenció Delegada en la Conselleria d'Agricultura, Pesca i Alimentació han emés el seu preceptiu informe.  
En la seua tramitació han sigut consultades les entitats representatives dels sectors afectats.  
D'acord amb allò que s'establix en l'article 28.e de la Llei 5/1983, de 30 de desembre, del Consell, i a proposta de la Direcció General de Producció Agrària, i fent ús de les facultats que tinc atribuïdes,  
ORDENE  
Article 1  
S'establix com annex a esta disposició el procediment de concessió i pagament, a la Comunitat Valenciana, de les ajudes aprovades pel Reial Decret 864/2010, de 2 de juliol de 2010, pel qual s'establixen les bases reguladores per a la concessió de les subvencions per a repoblació d'explotacions en cas de buidatge sanitari en el marc de programes nacionals de lluita, control o eradicació de la tuberculosi bovina, brucel·losi bovina, brucel·losi ovina i caprina, llengua blava i encefalopaties espongiformes transmissibles.  
Article 2  
Es convoquen, per a l'exercici 2011, les ajudes a què es fa referència en l'article 1.  
DISPOSICIONS ADDICIONALS  
Primera. Línies de subvenció i import global màxim  
Les ajudes convocades es concediran a càrrec de la línia T6883, de capítol VII, amb un import màxim de 60.000 €, dels pressupostos de la Generalitat per a l'exercici 2011.  
Segona. Termini de presentació  
El termini de presentació de sol·licituds, per a l'exercici 2011, és d'un mes, a comptar des del dia d'entrada en vigor d'esta orde.   
DISPOSICIONS FINALS  
Primera. Delegació de competències  
Es delega en el director general competent en matèria de ramaderia la concessió i denegació de les ajudes previstes en esta orde.  
Segona. Facultat d'aplicació  
Es faculta el director general competent en matèria de ramaderia per a emetre els actes, les resolucions i les instruccions que siguen necessaris per a l'aplicació d'esta orde.  
Tercera. Entrada en vigor  
Esta norma entrarà en vigor l'endemà de la publicació en el Diari Oficial de la Comunitat Valenciana.  
València, 16 de febrer de 2011  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX  
Procediment de concessió i pagament de les subvencions per a repoblació d'explotacions en cas de buidatge sanitari en el marc de programes nacionals de lluita, control o eradicació de la tuberculosi bovina, brucel·losi bovina, brucel·losi ovina i caprina, llengua blava i encefalopaties espongiformes transmissibles a la Comunitat Valenciana  
Apartat primer. Objecte de l'ajuda  
El que s'establix en l'article 1 del Reial Decret 864/2010, de 2 de juliol de 2010, pel qual s'establixen les bases reguladores per a la concessió de les subvencions per a repoblació d'explotacions en cas de buidatge sanitari en el marc de programes nacionals de lluita, control o eradicació de la tuberculosi bovina, brucel·losi bovina, brucel·losi ovina i caprina, llengua blava i encefalopaties espongiformes transmissibles.  
Apartat segon. Definicions  
Pel que fa a definicions caldrà ajustar-se a allò que es disposa en l'article 2 del Reial Decret 864/2010, de 2 de juliol de 2010.  
Apartat tercer. Beneficiaris  
Seran beneficiaris d'estes ajudes els titulars d'explotacions ramaderes ubicades a la Comunitat Valenciana, siguen persones físiques, jurídiques o les seues agrupacions, en les quals s'haja procedit al buidatge sanitari, i que s'efectuarà la repoblació de l'explotació i que complisquen almenys amb els requisits que s'establixen en l'article 3 del Reial Decret 864/2010, de 2 de juliol de 2010.  
Els potencials beneficiaris han de tindre la consideració de PIME ramadera, d'acord amb la definició que es recull en l'annex I del Reglament 800/2008.  
Apartat quart. Activitats subvencionables  
Les definides en l'article 4 del Reial Decret 864/2010, de 2 de juliol de 2010.  
Les ajudes no es podran concedir per a malalties per a les quals la normativa comunitària impose exaccions específiques per a mesures de lluita.  
Apartat quint. Quantia de les ajudes  
La quantia màxima de les ajudes serà la resultant de restar al cost total de l'adquisició o de l'arrendament amb opció de compra dels animals, a preu de mercat les quanties percebudes en concepte d'indemnitzacions pel sacrifici obligatori dels animals, el valor percebut en escorxador o indústria càrnia per estos i la corresponent assegurança en cas de cobrir la pòlissa de risc de sanejament ramader. També s'han de restar altres costos que no s'hagen realitzat a causa de la malaltia, i que en altres circumstàncies sí que s'hagueren realitzat.  
Així mateix, l'ajuda es limitarà al 75% dels animals sacrificats, sempre que siguen reposats almenys en la quantitat prèviament existent, i no podrà superar el valor de la indemnització per sacrifici multiplicada per 1,5.  
En tot cas, l'import màxim per explotació serà de 60.000 €.  
Apartat sext. Presentació de sol·licituds  
1. Les sol·licituds d'ajuda es formalitzaran en instància degudament emplenada i subscrita pel titular de les explotacions ramaderes que realitzen les inversions d'acord amb esta orde, o pel seu representant legal, dirigida al director general competent en matèria de ramaderia de la Conselleria d'Agricultura, Pesca i Alimentació.  
2. La sol·licitud es registrarà amb anterioritat a l'inici de la realització de la inversió o activitat per a la qual se sol·licita l'ajuda.  
3. Les sol·licituds s'han de presentar preferentment en qualsevol de les oficines de la Conselleria d'Agricultura, Pesca i Alimentació de la Comunitat Valenciana, dins del termini establit en cada convocatòria anual, sense perjudici que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i s'hi adjuntarà la documentació següent:   
- Declaració responsable de mantindre els animals i l'explotació durant un període mínim de dos anys.  
- Declaració responsable de no procedir a la repoblació fins que transcórrega un període mínim de quarantena de tres mesos i que els animals de la repoblació procedisquen d'explotacions qualificades sanitàriament.  
- Declaració responsable del fet que l'explotació ramadera no té la consideració d'empresa en crisi.  
- Declaració responsable del sol·licitant sobre el compliment de la normativa d'integració laboral de persones amb discapacitat o, si s'escau, l'exempció de l'esmentada obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.   
- Declaració responsable del compliment de la normativa sectorial mínima corresponent en matèria d'ordenació d'explotacions, benestar, identificació, sanitat animal, medi ambient i higiene.  
- Declaració responsable de no estar sotmés a les prohibicions per a obtindre la condició de beneficiari esmentades en els apartats 2 i 3 de l'article 13 de la Llei 38/2003.  
- Documentació justificativa de la condició de PIME de l'explotació, que podrà consistir en declaració responsable de l'òrgan de direcció de l'entitat sol·licitant.  
- Factura proforma del contracte de compra o arrendament dels animals o contracte d'idèntic efecte jurídic.  
- Si s'escau, factura de la venda a escorxador o indústria càrnia dels animals sacrificats.  
- Si s'escau, còpia de la pòlissa d'assegurança agrària que cobrisca la garantia de sanejament ramader i certificat de l'entitat asseguradora de si ha percebut o sol·licitat per tal concepte alguna quantia.  
- Declaració responsable de no tindre iniciat procediment sancionador per actuacions de sanejament que donen lloc al buit sanitari com a presumpte infractor ni haver sigut sancionat en els últims 5 anys.  
- Les persones jurídiques han d'aportar CIF, estatuts i poders de la persona que els representa.  
- Les agrupacions de persones han d'aportar la documentació exigida en l'article 11.3 de la Llei 38/2003.  
4. La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat), i davant de la Seguretat Social.  
Apartat sèptim. Criteris objectius de concessió de les ajudes  
1. Les sol·licituds d'ajudes s'han d'ordenar, per a cada categoria prevista, segons la seua puntuació, d'acord amb els criteris objectius següents:  
a) Tindre contractada garantia de sanejament ramader o encefalopaties espongiformes transmissibles o, si s'escau, de llengua blava de les línies d'assegurances previstes per al bestiar boví, oví o caprí en el Pla d'Assegurances Agràries Combinades de l'exercici de què es tracte: 10 punts.  
b) Explotacions ramaderes integrades en agrupació de defensa sanitària, cooperativa o una altra forma associativa de caràcter sanitari en l'àmbit agrari: 5 punts.  
c) Per tindre la consideració d'agricultor professional establida en la Llei 45/2007, de 13 de desembre: 5 punts.   
d) Si a més de complir els requisits del punt c disposa de base territorial: 5 punts.  
e) Reposició amb animals de races pures inscrits en el llibre genealògic: 5 punts.   
f) Per no haver fet un buit sanitari en els dos últims anys: 5 punts.  
2. En el cas que més d'una sol·licitud obtinguera la mateixa puntuació es trencarà l'empat a favor del sol·licitant que haja obtingut més puntuació en la lletra a de l'apartat 1, i en cas de persistir l'empat s'actuarà de la mateixa manera amb les lletres b i c.  
3. En tots els casos, en la concessió d'ajudes caldrà ajustar-se a allò que s'establix en la Llei 45/2007, de 13 de desembre, per al desenvolupament sostenible del medi rural, de manera que es prestarà una atenció preferent als professionals de l'agricultura, i d'estos prioritàriament a aquells que siguen titulars d'una explotació territorial, segons allò que s'establix en l'esmentada llei.  
4. Així mateix, si no hi hagueren fons disponibles per a totes les sol·licituds del mateix nivell de preferència, tindran prioritat aquells sol·licitants que acrediten ocupar més percentatge de treballadors discapacitats en relació amb les seues plantilles, amb anterioritat a la publicació d'esta orde, o que es comprometen a contractar un percentatge major durant l'àmbit temporal de duració de la subvenció. En cas d'empat, s'ordenaran les sol·licituds segons data de registre d'entrada, i es procedirà al prorrateig si hi ha diverses sol·licituds amb la mateixa data de registre d'entrada per a les quals no hi haguera disponibilitat pressupostària.   
5. En el cas que algun dels beneficiaris renunciara a la subvenció, l'òrgan concedent acordarà sense necessitat una nova convocatòria la concessió de l'ajuda al sol·licitant o sol·licitants següents a aquell en puntuació, sempre que amb la renúncia s'haja alliberat crèdit suficient per a atendre almenys una de les sol·licituds denegades per falta de disponibilitat pressupostària.   
Apartat octau. Procediment de concessió  
1. La instrucció del procediment de concessió correspondrà al Servici d'Innovació i Tecnologia Ramadera, que realitzarà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals s'haja de formular la proposta de resolució, i es remetrà a l'òrgan col·legiat un informe d'avaluació de les sol·licituds.  
A la vista de l'informe d'avaluació, l'òrgan col·legiat realitzarà la proposta de concessió de les ajudes.   
L'esmentat òrgan estarà integrat per tres membres: un cap de servici que posseirà la condició de president de l'òrgan col·legiat, un cap de secció que posseirà la condició de secretari de l'òrgan col·legiat i un funcionari. Tots els membres, així com els seus suplents en casos de vacant, absència, malaltia o una altra causa legal, seran designats per la direcció general competent en matèria de ramaderia.  
2. La directora general competent en matèria de ramaderia, per delegació de la consellera d'Agricultura, Pesca i Alimentació, a la vista de la proposta de concessió i de l'informe de l'òrgan col·legiat, dictarà una resolució expressa a la concessió d'estes ajudes. El sol·licitant rebrà notificació de la resolució, i quedarà esgotada la via administrativa.   
El termini màxim per a resoldre i notificar la resolució de les ajudes a l'interessat serà de sis mesos, comptats a partir de la data de publicació de la convocatòria anual. Transcorregut este termini sense que s'haja notificat resolució expressa, els interessats poden entendre desestimada la seua sol·licitud per silenci administratiu, de conformitat amb allò que es disposa en l'article 44 de la Llei 30/1992, de Règim Jurídic de les Administracions Públiques i Procediment Administratiu Comú.  
3. Davant de l'esmentada resolució procedirà el recurs de reposició davant de la consellera d'Agricultura, Pesca i Alimentació en el termini d'un mes, a comptar des de l'endemà a aquell en què tinga lloc la notificació, de conformitat amb allò que s'establix en l'article 116 i 117 de la Llei 30/1992, en la seua redacció feta per la Llei 4/1999, o bé impugnació, directament davant de l'orde jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de València en el termini de dos mesos, des de l'endemà de la notificació, de conformitat amb allò que es disposa en els articles 116 i 117 de la Llei 30/1992, i articles 10 i 46.1 de la Llei 29/1998, Reguladora de la Jurisdicció Contenciosa Administrativa.  
Apartat nové. Realització de la inversió, procediment de control i pagament de les ajudes  
1. Les inversions seran realitzades i justificades davant de l'administració fins al dia 15 d'octubre de cada exercici pressupostari per al qual haja sigut concedida la subvenció, per mitjà de compte justificatiu, que ha d'incloure la documentació següent:  
- Una memòria d'actuació justificativa del compliment de les condicions imposades en la concessió de la subvenció.   
- Una memòria econòmica justificativa del cost de les activitats realitzades, que contindrà:  
· Factures de compra dels animals i acreditació del seu pagament.  
· Factures de la venda d'animals a escorxador o indústria càrnia dels animals sacrificats.   
· Certificat de l'entitat asseguradora de si ha percebut o sol·licitat per tal concepte alguna quantia.  
2. La presentació dels documents a què es fa referència en el punt 1, s'ha de realitzar a les oficines de la Conselleria d'Agricultura, Pesca i Alimentació, al marge de la possibilitat que es presenten en els llocs i pels mitjans previstos en l'article 38.4 de la Llei 30/1992.   
3. A la vista dels justificants aportats l'òrgan competent autoritzarà el pagament de les ajudes pels conceptes previstos en la memòria descriptiva i amb el límit màxim del pressupost aprovat, independentment que el valor de la inversió siga superior, d'acord amb les factures o els projectes aportats.  
4. En cas d'incompliments parcials relatius a les activitats subvencionables es procedirà a la reducció proporcional de les subvencions concedides o abonades.  
5. Els servicis tècnics de la Conselleria d'Agricultura, Pesca i Alimentació duran a terme una inspecció de les sol·licituds per a comprovar el compliment de les condicions exigides a estes en esta orde.  
Apartat deu. Acumulació i compatibilitat de les ajudes  
1. Les subvencions previstes en esta orde seran compatibles amb qualssevol altres que, per a la mateixa finalitat i objecte, pogueren establir altres administracions públiques o altres ens públics o privats, nacionals o internacionals.  
2. Sense perjudici d'allò que es preveu en l'article 19 del Reglament (CE) número 1857/2006, de 15 de desembre de 2006, de la Comissió, l'import de les subvencions regulades en esta orde, en cap cas podrà superar, aïlladament o en concurrència amb altres subvencions o ajudes d'altres administracions públiques o ens públics o privats, nacionals o internacionals, destinades a la mateixa finalitat, el cost de la repoblació.  
Apartat onze. Procediment de pagament parcial  
1. En totes les ajudes esmentades en esta orde, es poden efectuar pagaments fraccionats parcials, amb la justificació prèvia de la realització de la corresponent inversió, fins a un màxim del 60% de la subvenció total concedida per a eixe exercici.   
2. La justificació s'ha de realitzar per mitjà de la presentació dels corresponents certificats i conforme a l'apartat quart d'esta orde.  
Apartat dotze. Procediment de pagaments anticipats  
1. En totes les ajudes descrites en esta orde es poden efectuar pagaments anticipats, tal com s'establix en l'article 47 bis del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.  
2. Estos pagaments anticipats estaran sempre subjectes als corresponents règims de garanties en la forma i les condicions previstes a este efecte en els articles 45 i següents del Reial Decret 887/2006, de 21 de juliol. En estos casos, s'exigirà al beneficiari la presentació de carta de pagament garantia de l'aval bancari a càrrec de qualsevol entitat oficialment reconeguda a favor de la Generalitat Valenciana, Conselleria d'Agricultura, Pesca i Alimentació, per valor del 100% de la quantitat anticipada.  
3. La justificació s'ha de realitzar per mitjà de la presentació dels corresponents certificats i conforme a l'apartat quart d'esta orde.  
Apartat tretze. Modificació de la resolució, incompliment i reintegrament  
A l'efecte de la modificació de la resolució de concessió de les ajudes, de l'incompliment dels requisits exigits per a la seua concessió i del reintegrament d'estes, caldrà ajustar-se a allò que es disposa en els articles 13 i 14 del Reial Decret 864/2010, de 2 de juliol, pel qual s'establixen les bases reguladores per a la concessió de les subvencions per a repoblació d'explotacions en cas de buidatge sanitari en el marc de programes nacionals de lluita, control o eradicació de la tuberculosi bovina, brucel·losi bovina, brucel·losi ovina i caprina, llengua blava i encefalopaties espongiformes transmissibles.  
Apartat catorze. Normativa aplicable  
En tots els apartats relatius a esta orde d'ajudes i quan hi haja dubtes d'interpretació respecte d'això, serà aplicable la Llei 38/2003, de 17 de novembre; el Reial Decret 887/2006, de 21 de juliol; el Decret Legislatiu de 26 de juny de 1991, i el Reial Decret 864/2010, de 2 de juliol.